b'\n_START_ARTICLE_\nNolan Yonkman\n_START_SECTION_\nUran alku ja rikkonaiset kaudet Washington Capitalsin organisaatiossa\n_START_PARAGRAPH_\nKelowna Rockets varasi Yonkmanin 11. pelaajana WHL:n varaustilaisuudessa 1996. H\xc3\xa4n pelasi kauden 1996\xe2\x80\x931997 viel\xc3\xa4 suurimmaksi osaksi Saskatchewanin paikallisia juniorisarjoja Naicam Vikingsissa. Kaudella 1998\xe2\x80\x931999 Yonkman pelasi CHL Top Prospects Gamessa. Kauden j\xc3\xa4lkeen Washington Capitals varasi h\xc3\xa4net toisella kierroksella 37. pelaajana NHL:n varaustilaisuudessa 1999. Kesken kauden 2000\xe2\x80\x932001, lokakuussa 2000 Rockets kauppasi Yonkmanin Brandon Wheat Kingsiin, jonne vaihdossa siirtyiv\xc3\xa4t Bart Rushmer ja Jan Fadrn\xc3\xbd._NEWLINE_Kes\xc3\xa4kuussa 2001 Yonkman teki kolmivuotisen tulokassopimuksen Washington Capitalsin kanssa. H\xc3\xa4n siirtyi kaudeksi 2001\xe2\x80\x932002 Capitalsin organisaatioon. H\xc3\xa4n pelasi suurimman osan kaudestaan AHL-joukkue Portland Piratesissa, jossa tulokaskausi toi 59 runkosarjaottelussa tehot 4+3=7 ja 116 j\xc3\xa4\xc3\xa4hyminuuttia. Yonkman debytoi my\xc3\xb6s Capitalsin NHL-joukkueessa, jossa h\xc3\xa4n pelasi 11 runkosarjaottelua tehden yhden maalin. Yonkman teki NHL-debyyttins\xc3\xa4 14. tammikuuta 2002 Boston Bruinsia vastaan. H\xc3\xa4n sai ottelussa j\xc3\xa4\xc3\xa4aikaa 11 minuuttia. Yonkmanin NHL-uransa ensimm\xc3\xa4inen ja ainoaksi j\xc3\xa4\xc3\xa4nyt maalin syntyi 6. huhtikuuta 2002 vieraissa New York Islandersia vastaan. Kesken syksyn 2002 harjoitusleirin h\xc3\xa4n joutui marraskuulle asti sivuun alavatsavamman vuoksi. Yonkman loukkaantui uudelleen toisessa paluuottelussaan, AHL:ss\xc3\xa4, kun h\xc3\xa4nen kyyn\xc3\xa4rvartensa luu murtui taklaustilanteessa. Yonkmanin kauden 2002\xe2\x80\x932003 kolmas loukkaantuminen tapahtui tappelutilanteessa, jossa h\xc3\xa4nen silm\xc3\xa4kuoppansa luu murtui. Yonkman ei pelannut kauden 2002\xe2\x80\x932003 aikana NHL:ss\xc3\xa4 ja otteluita AHL:ss\xc3\xa4 h\xc3\xa4nelle kertyi 24._NEWLINE_Kaudella 2003\xe2\x80\x932004 Yonkman ehti pelata vain yhden NHL- ja nelj\xc3\xa4 AHL-ottelua, kunnes h\xc3\xa4nen vasemman polvensa eturistiside repesi luistimen j\xc3\xa4\xc3\xa4ty\xc3\xa4 j\xc3\xa4\xc3\xa4railoon tappelun yhteydess\xc3\xa4. Kes\xc3\xa4ll\xc3\xa4 2004 Yonkman hyv\xc3\xa4ksyi Capitalsin tarjoaman ns. "qualifying offerin" ja sai 10\xc2\xa0% palkankorotuksen. H\xc3\xa4n teki n\xc3\xa4in ollen vuoden mittaisen ja 687 500 dollarin arvoisen jatkosopimuksen joukkueen kanssa. Noin viikko ennen jatkosopimustaan hein\xc3\xa4kuussa Yonkmanin polvivamma kuitenkin uusitui Capitalsin kehitysleirin kuntopy\xc3\xb6r\xc3\xa4testiss\xc3\xa4 ja h\xc3\xa4n oli sivussa pitk\xc3\xa4lle syksyyn. Yonkman pelasi kauden 2004\xe2\x80\x932005 aikana vain 32 runkosarjaottelua. H\xc3\xa4nen koko kautensa eteni AHL:ss\xc3\xa4 NHL:n ty\xc3\xb6sulun vuoksi. Elokuussa 2005 Yonkman teki vapaana pelaajana jatkosopimuksen Capitalsin kanssa.\n_START_SECTION_\nNHL-kausi Capitalsissa ja seitsem\xc3\xa4n vuotta AHL-kapteenistossa\n_START_PARAGRAPH_\nYonkman pelasi kaudesta 2005\xe2\x80\x932006 valtaosan Capitalsin NHL-joukkueen vahvuudessa tehden 38 runkosarjaottelussa seitsem\xc3\xa4n sy\xc3\xb6tt\xc3\xb6pistett\xc3\xa4. Seuran uudessa farmijoukkueessa, Hershey Bearsissa pelej\xc3\xa4 kertyi kuusi. H\xc3\xa4nen kauteensa mahtui my\xc3\xb6s seitsem\xc3\xa4n ottelun mittainen poissaolo marraskuussa 2005 tulleen suoliluun ruhjeen vuoksi. Hein\xc3\xa4kuussa 2006 Capitals osti Yonkmanin sopimuksen ulos. Samassa kuussa h\xc3\xa4n teki vapaana pelaajana vuoden mittaisen sopimuksen Nashville Predatorsin kanssa. Yonkman pelasi kauden 2006\xe2\x80\x932007 kokonaan farmijoukkue Milwaukee Admiralsissa. Hein\xc3\xa4kuussa 2007 h\xc3\xa4n teki vuoden mittaisen, kaksisuuntaisen ja 450 000 dollarin arvoisen jatkosopimuksen Predatorsin kanssa. Kaudella 2007\xe2\x80\x932008 Yonkman nousi Admiralsin kapteeniksi. H\xc3\xa4n hoiti virkaa kolme kautta tehden vuosittain jatkosopimuksen Predatorsin kanssa, mutta Yonkmanille ei lopulta nelj\xc3\xa4n seuran organisaatiossa viett\xc3\xa4m\xc3\xa4ns\xc3\xa4 kauden aikana kertynyt yht\xc3\xa4\xc3\xa4n NHL-ottelua._NEWLINE_Hein\xc3\xa4kuussa 2010 Yonkman teki vapaana pelaajana vuoden mittaisen sopimuksen Phoenix Coyotesin kanssa. H\xc3\xa4n pelasi kaudella 2010\xe2\x80\x932011 16 NHL-ottelua tehden yhden sy\xc3\xb6tt\xc3\xb6pisteen, mutta Yonkmanin kausi eteni suurimmaksi osaksi kuitenkin AHL-joukkue San Antonio Rampagessa, jonka kapteeniksi h\xc3\xa4n nousi. Joulukuussa 2010 Coyotes asetti Yonkmanin siirtolistalle, mutta mik\xc3\xa4\xc3\xa4n joukkue ei kuitenkaan napannut h\xc3\xa4nt\xc3\xa4. Hein\xc3\xa4kuussa 2011 Yonkman teki kaksivuotisen sopimuksen Florida Panthersin kanssa. H\xc3\xa4n pelasi kauden 2011\xe2\x80\x932012 p\xc3\xa4\xc3\xa4osin Rampagessa, joka siirtyi Panthersin uudeksi farmijoukkueeksi. Yonkman jatkoi joukkueen kapteenina. H\xc3\xa4n voitti Rampagen sis\xc3\xa4isen tehotilaston lukemalla +19. Yonkman pelasi kauden aikana yhden NHL-ottelun. Kauden 2012\xe2\x80\x932013 h\xc3\xa4n aloitti farmissa NHL:n ty\xc3\xb6sulun vuoksi. Pian NHL-kauden alkamisen j\xc3\xa4lkeen, tammikuussa 2013 Panthers asetti Yonkmanin siirtolistalle, mutta mik\xc3\xa4\xc3\xa4n joukkue ei kuitenkaan napannut h\xc3\xa4nt\xc3\xa4. Yonkman pelasi loppukaudella seitsem\xc3\xa4n NHL-ottelua ilman tehopisteit\xc3\xa4._NEWLINE_Yonkman teki hein\xc3\xa4kuussa 2013 vapaana pelaajana vuoden mittaisen ja kaksisuuntaisen sopimuksen Anaheim Ducksin kanssa. H\xc3\xa4n pelasi kauden 2013\xe2\x80\x932014 suurimmaksi osaksi farmijoukkue Norfolk Admiralsissa, jonka varakapteenina Yonkman toimi. H\xc3\xa4n pelasi kauden aikana Ducksissa kaksi NHL-ottelua tehden yhden sy\xc3\xb6tt\xc3\xb6pisteen. Jo ennen kauden alkua, syyskuun 2013 lopulla seura asetti Yonkmanin siirtolistalle, mutta h\xc3\xa4nt\xc3\xa4 ei kuitenkaan napannut toinen joukkue. Syksyll\xc3\xa4 2014 Yonkman osallistui Calgary Flamesin harjoitusleirille. T\xc3\xa4m\xc3\xa4n j\xc3\xa4lkeen h\xc3\xa4n teki vuoden mittaisen AHL-sopimuksen seuran farmijoukkue Adirondack Flamesin kanssa, mink\xc3\xa4 kokoonpanossa Yonkman nimettiin joukkueen kapteeniksi.\n_START_SECTION_\nAika Suomessa\n_START_PARAGRAPH_\nKaudeksi 2015\xe2\x80\x932016 Yonkman siirtyi vuoden mittaisella sopimuksella SM-liigajoukkue JYPiin. Ensimm\xc3\xa4isen kauden aikana h\xc3\xa4nelle tuomittiin JYPin joukkueesta eniten j\xc3\xa4\xc3\xa4hyminuutteja sek\xc3\xa4 runkosarjan ett\xc3\xa4 pudotuspelien aikana. Hein\xc3\xa4kuussa 2016 Yonkman teki JYPin kanssa kaksivuotisen jatkosopimuksen.   _NEWLINE_Tammikuussa 2017 Yonkman huomioitiin suomalaisessa mediassa Joe Finley\xc3\xa4 vastaan k\xc3\xa4ydyn tappelun ansiosta. Tappelun j\xc3\xa4lkeen molemmat suljettiin ottelusta. P\xc3\xa4\xc3\xa4valmentajina toimineet Antti T\xc3\xb6rm\xc3\xa4nen ja Marko Virtanen uskoivat tappelun olleen koodiston mukainen, koska Finley oli aiemmin ottelussa taklannut JYPin Michel Mikl\xc3\xadki\xc3\xa4 siten, ett\xc3\xa4 h\xc3\xa4net jouduttiin saattamaan Keski-Suomen keskussairaalaan. Yonkman voitti kauden 2016\xe2\x80\x932017 p\xc3\xa4\xc3\xa4tteeksi JYPiss\xc3\xa4 pronssia. Kaudella 2017\xe2\x80\x932018 h\xc3\xa4n voitti joukkueessa j\xc3\xa4\xc3\xa4kiekon Mestarien liigan mestaruuden._NEWLINE_Kesken kauden 2018\xe2\x80\x932019, marraskuussa 2018 Yonkman palasi JYPiin 20. tammikuuta 2019 asti ulottuvalla sopimuksella oltuaan alkukauden ilman sopimusta. Seuran urheilutoimenjohtaja Jukka Holtarin mukaan h\xc3\xa4nen ja Oscar Eklundin hankinnoilla oli taustalla sek\xc3\xa4 JYPin heikko urheilullinen menestys ett\xc3\xa4 puolustuksen loukkaantumiset. Holtarin mukaan kaksikko tuo selke\xc3\xa4t henkil\xc3\xb6kohtaiset ominaisuutensa pelins\xc3\xa4 mukana. Vajaa viikko ennen lyhyen sopimuksensa p\xc3\xa4\xc3\xa4ttymist\xc3\xa4 Yonkmanin sopimusta jatkettiin kauden loppuun.'